ബളാലിലും കള്ളാറിലും വീണ്ടും കടുത്ത നിയന്ത്രണങ്ങള് വെള്ളരിക്കുണ്ട്: ബളാല്, കള്ളാര് പഞ്ചായത്തുകളില് ജില്ലാ ഭരണകൂടം ലോക്ഡൗണ് പ്രഖ്യാപിച്ച സാഹചര്യത്തില് പഞ്ചായത്തുതല കോര് കമ്മിറ്റികള് യോഗം ചേര്ന്ന് നിയന്ത്രണങ്ങള് വിലയിരുത്തി. കോവിഡ് വ്യാപനം വീണ്ടും വര്ധിച്ച സാഹചര്യത്തില് ബളാല് പഞ്ചായത്തില് വിവാഹം, ഗൃഹപ്രവേശം തുടങ്ങിയ ചടങ്ങുകള് കോവിഡ് മാനദണ്ഡങ്ങള് പാലിച്ചുകൊണ്ട് മാത്രമേ നടത്താന് പാടുള്ളൂവെന്നും പഞ്ചായത്തില്നിന്നും പോലീസില്നിന്നും രേഖാമൂലം അനുമതി വാങ്ങി അനുമതി പത്രം ചടങ്ങ് നടക്കുന്ന വീട്ടില് പ്രദര്ശിപ്പിക്കേണ്ടതാണെന്നും പ്രസിഡന്റ് രാജു കട്ടക്കയത്തിന്റെ അധ്യക്ഷതയില് ചേര്ന്ന കോര് കമ്മിറ്റി യോഗം നിര്ദേശിച്ചു. ടൗണുകളില് സാധനങ്ങള് വാങ്ങുന്നതിനും മറ്റ് ആവശ്യങ്ങള്ക്കും വരുന്ന വാഹനങ്ങള് ഒരു മണിക്കൂറിലധികം പാര്ക്ക് ചെയ്യാന് പാടുള്ളതല്ല. വ്യാപാര സ്ഥാപന ഉടമകളുടെയും ജീവനക്കാരുടെയും വാഹനങ്ങള് കടകള്ക്കു മുന്നില് പാര്ക്ക് ചെയ്യാതെ ടൗണില്നിന്നും മാറ്റി വയ്ക്കേണ്ടതാണ്. ഒന്നാം ഡോസ് വാക്സിന്പോലും ഇതുവരെ എടുക്കാത്തവര്ക്ക് വീട്ടില് പോയി വാക്സിന് നല്കുന്നതിന് തീരുമാനിച്ചു. വാര്ഡ് ജാഗ്രതാ സമിതികള് ആഴ്ചയില് രണ്ടുതവണ ചേര്ന്ന് കോവിഡ് പ്രതിരോധ പ്രവര്ത്തനങ്ങള് ശക്തിപ്പെടുത്തും. എടത്തോട് ശാന്ത വേണുഗോപാല് മെമ്മോറിയല് യുപി സ്കൂളിലും കൊന്നക്കാട് എല്പി സ്കൂളിലും പുതുതായി ഡിസിസികള് ആരംഭിക്കുന്നതിനും തീരുമാനിച്ചു. എന്നാല് വ്യാപാര സ്ഥാപനങ്ങള് വീണ്ടും അടച്ചിടുന്ന അശാസ്ത്രീയ തീരുമാനം ചെറുകിട വ്യാപാരികളെ തകര്ക്കുമെന്ന് വ്യാപാരി വ്യവസായി ഏകോപന സമിതി സംസ്ഥാന സമിതി അംഗം ജിമ്മി ഇടപ്പാടി പറഞ്ഞു. ഒന്നര വര്ഷത്തോളമായി ചെറുകിട വ്യാപാരികള് നിലനില്പ്പിനായി പോരാടുകയാണ്. ഇനിയും വ്യാപാര സ്ഥപനങ്ങള് അടച്ചിട്ടാല് എങ്ങിനെ ജീവിക്കുമെന്ന് അദ്ദേഹം ചോദിച്ചു. കോവിഡ് മഹാമാരിയോടൊപ്പം വ്യാപാരികളെയും ജീവിക്കാന് അനുവദിക്കുകയാണ് വേണ്ടതെന്നും അതിനുള്ള നടപടികള് അടിയന്തരമായി സ്വീകരിക്കുന്നില്ലെങ്കില് ശക്തമായ സമരം ചെയ്യേണ്ടിവരുമെന്നും ജിമ്മി ഇടപ്പാടി പറഞ്ഞു. രാജപുരം: കോവിഡ് രോഗികളുടെ എണ്ണം വീണ്ടും കൂടുന്ന സാഹചര്യത്തില് കള്ളാര് പഞ്ചായത്തില് ഏര്പ്പെടുത്തിയ ലോക്ഡൗണ് കര്ശനമായി പാലിക്കാന് പഞ്ചായത്ത് ജാഗ്രതാ സമിതി യോഗം തീരുമാനിച്ചു. സര്ക്കാര് മാനദണ്ഡമനുസരിച്ച് തുറക്കാവുന്ന അവശ്യസാധനങ്ങള് വില്ക്കുന്ന കടകള് രാവിലെ ഏഴു മുതല് വൈകിട്ട് ആറുവരെ മാത്രമേ തുറക്കാന് പാടുള്ളു. ഞായറാഴ്ച അവശ്യസാധനങ്ങള് വില്ക്കുന്ന കടകള് ഉള്പ്പെടെ പൂര്ണമായും അടച്ചിടണം. ടാക്സി വാഹനങ്ങള്ക്കും ഈ തീരുമാനം ബാധകമായിരിക്കും. സാധനങ്ങള് വാങ്ങാനെത്തുന്നവര് അനാവശ്യമായി ടൗണില് ഇരിക്കുന്നത് തടയും. കോവിഡ് ബാധിച്ച വീടുകളിലെ മറ്റംഗങ്ങള് പുറത്തിറങ്ങിയാല് അവര്ക്കെതിരേ നിയമനടപടികള് സ്വീകരിക്കാനും യോഗം തീരുമാനിച്ചു. യോഗത്തില് പഞ്ചായത്ത് പ്രസിഡന്റ് ടി.കെ. നാരായണന് അധ്യക്ഷത വഹിച്ചു. വൈസ് പ്രസിഡന്റ് പ്രിയ ഷാജി, സ്ഥിരം സമിതി ചെയര്മാന് കെ. ഗോപി, സന്തോഷ് വി. ചാക്കോ, സെക്രട്ടറി ബി. ബാലകൃഷ്ണന്, രാജപുരം സിഐ വി. ഉണ്ണികൃഷ്ണന്, സെക്ടര് മജിസ്ട്രേറ്റ് മനോജ് ആനിമൂട്ടില്, ഹെല്ത്ത് ഇന്സ്പെക്ടര് പി. ശ്രീകുമാര്, സ്പെഷല് വില്ലേജ് ഓഫീസര് പ്രശാന്ത് വി. ജോസഫ്, കെ.വി. രാഘവന്, ബി. അബ്ദുള്ള, എ.കെ. രാജേന്ദ്രന്, കെ.ജെ. ജോസ്, സണ്ണി മാത എന്നിവര് പ്രസംഗിച്ചു.